Marjea ma Sundut na so Manangihon | Hangoluan ni Jesus\nMarjea ma Sundut na so Manangihon\nMATEUS 11:16-30 LUKAS 7:31-35\nDIPINSANG JESUS DO PIGA-PIGA KOTA\nDIPATUDU JESUS DO DALAN LAHO MANDAPOT HASONANGAN\nSangap do dibahen Jesus si Johannes Pandidi. Alai songon dia do pangkilalaan ni na asing tu ibana? Jesus mandok, “Tudos do sundut on songon dakdanak na hundul di onan na manjoujou dongan saparmeamanna na mandok, ‘Dipalu hami do suling, alai ndang manortor hamu. Dibahen hami do andung-andung, alai ndang dipatudu hamu na marlungun ni roha hamu.’”—Mateus 11:16, 17.\nAha do lapatan ni hatana i? Didok Jesus ma muse, “Songon i ma, ro si Johannes ndang mangan jala ndang minum, alai didok halak, ‘Na sinonggopan ni suru-suruan na jahat do ibana.’ Ia ro Anak ni jolma i mangan jala minum, didok halak do, ‘Ida ma, simongkus jala sisobur anggur do ibana, dongan ni sijalo pajak dohot angka pardosa.’” (Mateus 11:18, 19) Halak Nasir do si Johannes, ndang diinum ibana anggur. Alai didok halak do ibana na sinonggopan ni suru-suruan na jahat. (4 Musa 6:2, 3; Lukas 1:15) Asing do molo Jesus, mangan do ibana jala minum songon halak na asing. Alai didok halak do ibana simongkus. Tangkas ma, maol do pasonangkon roha ni angka jolma.\nDipatudos Jesus do “sundut on” manang halak di tingki i tu dakdanak na hundul di onan. Ndang olo nasida manortor tingki marsuling donganna, jala ndang lungun rohana tingki mangandungi donganna. Didok Jesus ma, “Nang pe songon i, tarida do bisuk sian parniulaonna.” (Mateus 11:16, 19) Tangkas ma ‘parniulaon’ ni si Johannes Pandidi dohot Jesus patuduhon, ndang sintong na nidok ni angka jolma i.\nDung dipatorang Jesus taringot tu sundut i, dipinsang ibana ma angka kota inganan ni ibana hea mangulahon mukjizat manang tanda halongangan. Dipinsang ma kota Korasin, Betsaida, dohot Kapernaum. Didok Jesus ma, autsugari dibahen ibana tanda halongangan i di Sidon dohot di Tirus, i ma kota na di Penisia, nunga muba angka jolma na disi. Songon i ma nang kota Kapernaum. Nang pe hea Jesus tinggal disi, alai ndang godang halak na manjalo barita na uli. Alani i, taringot tu kota i didok Jesus ma, “Umborat do panguhuman tu hamu sian tu Sodom di Ari Paruhuman.”—Mateus 11:24.\nDung i, dipuji Jesus ma Amana ala ditabunihon Ibana do hasintongan i “sian angka na bisuk dohot na pistar”. Alai dipapatar Ibana do i tu angka na “serep marroha na songon dakdanak”. (Mateus 11:25) Didok Jesus ma, “Ro ma hamu tu ahu, hamu angka na loja jala na mamboan boban na borat, asa hupargogoi hamu. Tuhuk ma augangku jala marsiajar ma hamu sian ahu. Ai na lambok jala na serep roha do ahu, asa dapotmuna hasonangan. Ai lambok do augangku jala neang do bobanku.”—Mateus 11:28-30.\nSongon dia do Jesus pasonangkon nasida? Ndang diajarhon Jesus adat tu nasida. Diajarhon Jesus do hasintongan taringot tu Debata. Jala diapuli ibana do roha ni angka halak na marsitaonon alani pamarenta dohot na susa alani dosa. Dipaboa do tu nasida, songon dia asa disesa dosa ni nasida jala asa boi mardame dohot Debata. Alai, dibahen pamimpin ni agama do adat na mambahen angka jolma maol mangulahon Patik ni Debata. Umpamana songon aturan taringot tu ari Sabbat.\nHalak na rade manjalo auga ni Jesus, dilehon do diri ni nasida laho marhobas tu Debata, Ama parasi roha i. Ndang borat ulahonon ni nasida i, ai ndang maol mangulahon angka parenta ni Debata.—1 Johannes 5:3.\nBoasa dipatudos Jesus sundut i tu dakdanak?\nBoasa dipuji Jesus Amana na di surgo?\nBoasa godang halak maol mangulahon Patik ni Debata? Alai aha do na dilehon Jesus tu nasida?


HUTA SEMINARIUM: PHD\nMangolu di bagasan Tondi ni Tuhan i\nIa turpuk PHD di hita di tingki on ima sabagian sian poda ni apostel Paulus tu huria Rom asa tangkas nasida marpangalaho di bagasan Tondi ni Debata. Suang songon I ma nang hita angka naposobulung ni huria (NHKBP), ingkon tangkas ma hita marpangalaho hombar tu pangajarion ni Tondi i. Antong taputihi ma mutiha na arga sian turpuk on.\n2. Mutiha siputihan:\na. Jotjot do jumpang di harohaon ni jolma (khusus naposobulung/Remaja), nang pe maralo tu rohana ala sai olo do ibana mangulahon hajahaton. Diboto do na sala alai ndang berani manghatahon na sintong i ala matanggak mida rupa. Ndang margogo hatana ala dohot ibana mangulahon na jahat i. Asa jotjot do masa parngoluon na maralo parulan tu na hinalomohon ni roha. Ala mangolu di bagasan daging dope. Ala i laos adong do na mangolu di bagasan parngoluon na berani burju di tonga-tonga ni naburju alai di naholip tong ibana marjahat dohot angka parjahat. On ma na nidokna munafik. Laho mangadopi pamingkirion na sisongon on ma hita ingkon sai tongtong marpingkir jala mambahen haputusan di bagasan panuturion ni Tondi Porbadia. Ala Tondi ni Debata do na margogo mangula di bagasan rohanta pasidinghon na jat parohon na denggan. Jala Tondi ni Debata do namangalehon gogo di hita, mamillit manghatahon na sintong dohot mangulahon na denggan\nb. Godang do angka naposobulung na madabu tu angka aliran na so manjalo pangajarion taringot tu “hajolmaon” ni Jesus. Didok nasida ndang adong hubungan ni Debata dohot angka na adong di portibi on. Ia Debata nabadia do dungi ia angka na di portibi on termasuk jolma na mardosa do. Asa ndang mungkin ro Debata sian banuaginjang tu portibi on. Sian pangajarion i ma umbahen ndang di jalo nasida pangajarion na mandok Debata gabe jolma (inkarnasi). Molo ro pe Jesus tu portibi on, ndang sintong hadirionNa na ro i ninna nasida. Didok nasida do holan bayang-banyangNa do i ndang Ibana na sasintongna i. Ia na sasintongna sibonsiri ni ajaran nasida i, i ma ajaran ni filsapat na mandok “pamatang on manang benda, i ma penjara ni ide manang jiwa”. Ia poda on poda haliluon do on na boi manegai haporseaon ni angka naposobulung. Anggo haporseaon na tingkos ima Jesus Kristus Anak ni Debata, na gabe jolma ro tu portibion laho manobus dosa ni portibi on.\nc. Angka parpoda halilion i pe nunga godang di tongatonga ni ruas ni huria. Deba sian nasida i ma (mantan ruas) na haruar sian huria i. Dipungka nasida do parsoalan, dohot sangkap molo di parbadaan boi ma nasa hata bahenon laho paroaroahon dongan, ninna. Asa mansai jorbut do angka parpoda halilion on. Didok parpoda haliluon i ma muse naung jumpangan tondi nasida. Ai sada sian ajaran parpoda halilion i i ma: boi jolma jumpangan tondi molo nunga lam timbo parbinotoanna. Maralo do i tu ajaran hakristenon, ndang usaha ni jolma umbahen na dilehon Debata TondiNa ro tuportibi on. Ndang usaha ni jolma umbahen na songgop Tondi ni Debata tu jolma dohot tu huriaNa. Alai holan ala ni sangkap ni Debata sambing do i, ala ni holongNa tu jolma dohot portibi on. Songon i do nang Jesus, Anak ni Debata do Ibana na ro sian banuaginjang tu portibi on pola gabe jolma Ibana asa ditanda jolma i Ibana jala langsung dihilala jolma i holong dohot asi ni rohaNa. Ai pola do gabe dosa Ibana na so tumanda dosa, ninna Apostel Paulus.\nd. Asa ndang tarsirang ulaon ni Debata sian ulaon ni Anak ni Debata jala ndang tarsirang i sian ulaon ni Tondi ni Debata. Ndang adong tondi na ro so sian Debata. Ndang adong tondi na ro so sian Parsuruon ni Tuhan Jesus. Asa haroro ni Tondi ni Debata do marhatopothon na Jesus Anak ni Debata na gabe jolma. Ingkon porsea do hita di Anak i jala porsea hita naung songgop tondi ni Debata di bagasan dirinta marhite asi ni roha ni Debata. Asa ndang pola be sangsi hita naung jumpangan tondi hita manang ndang. Na pasti dilehon Debata do TondiNa tu saluhut jolma na porsea di Ibana. Alani i olo ma hita ditogihon tondi i. Ai nasa natinogihon ni Tondi ni Debata angka i do anak ni Debata (Rom 8:14)\n3. Pokok Diskusi:\n1. Songon dia do sikap Naposobulung mangadopi rumang ni parpoda halilion na adong di tongatonganta?\n2. Boha do alusta songon naposobulung mangadopi manang maralus dompak parpoda halilion i?\n3. Olo do hita angka naposobulung manulak hajahaton nang pe ingkon godang panghorhonna tu bagasan parngoluonta? Taboto do molo di bagasan hajahaton hita godang angka ngolunta on na marisuang na so manggotil agia aha?\nDiposting oleh Pdt. Pahala J. Simanjuntak, MTh di 8/18/2009 12:58:00 PM


Urat Tua Marganda: Jamita Minggu 7 Nopember 2010\nRADOTI MA PATIK NI DEBATA\n5 Musa 4 : 1-10\nBuku 5 Musa on ima buku na palimahon sian “lima buku ni si Musa” (Pentateukh). Buku Musa na parjolo ima Genesis/Kejadian, paduahon ima Exodus/Keluaran, patoluhon ima Leuitikon/Imamat, paopathon ima Arithmoi/Bilangan, jala na palimahon Digoari Deuteronomion/Ulangan.\nBuku 5 Musa on ima angka jamita ni si Musa di jolo ni bangso Isarel di tingki nasida sahat di Luat ni Moab. Maradi do nasida disi dung marujung pardalanan na mansai ganjang di parhorsihan lao masuk tu Tano Kanaan nanaeng inganan nasida.\nDigoari do Buku 5 Musa on “Kitab Ulangan” manang “ patik na di paduahali”, ala marhite buku 5 Musa on di paingot muse nasida taringot angka patik naung jinalo nasida (di rata-rata i). Buku on patuduhon “dapotan pasu-pasu ma na marsihohot di Debata” alai “dapotan uhum ma na manimbil sian patik ni Debata”.\nTung mansai godang dibahen si Musa penjabaran manang aplikasi ni Patik na-sampulu i. Adong do lobi hurang 600 “patik” na gabe songon Konstitusi ni halak Yahudi, ima taringot tu angka na boi dohot na so boi silulaon ni halak Israel. Adong mai patik taringot tu angka Pelean situtungon, undung-undung parluhutan, Sipanganon, Ari pardamean, patik taringot tu parsaoran, dna.\nAngka i do na dipaingot si Musa di turpuk 5 Musa 4 on, dipaingot si Musa do bangso I asa tongtong mangaradoti patik i. Ndang jadi ditambai manang di orui, alai hot ma di patik i, unang dihalupahon angak jamita I, alai ingkon dipabotohon do I tu angka sundut n umposo asa diboto nasida.\nSi Musa paingothon asa adong pesan berantai sian generasi tu generasi, unang gabe terputus barita i. alani do didok di 5 Musa 6 : Jala ingkon parateatehononmu luhut hata on, angka na hutonahon tu ho sadarion. Jala ingkon gogoonmu mangajarhon angka i tu angka anakmu, jala taringotanmu angka i, molo hundulhundul ho di bagasan jabum, manang mardalani ho di pardalanan, manang laho modom pe ho, nang dung hehe muse. Jala ingkon rahuthononmu angka i bahen partinandaan di atas tanganmu, jala bahen parningotan di holangholang ni matam. Jala ingkon surathononmu angka i tu tohang ni jabum dohot tu panggumbanganmu.\nDi ngolunta sinuaeng on, nunga jotjot natoras lupa pabotohon tu angka ianakkon angka tona ni ompu si jolo-jolo tubu, apalagi ma pabotohon hata ni Debata. Gabe dang “bersambung” angka tona I tu generasi na umposo. Di ujungna olo ma gabe adong “missing link” antara generasi tu generasi. Mansai jorbut do I molo gabe mago identitas ni dakdanak (tarlumobi identitas hakristenon). Alani porlu sahali do hita angka natoras mangalehon tingki laho manghatai-hatai dohot angka ianakkon manaringoti angka pardalanan ni ngolunta, na tontu sahali sai adong do disi tahilala solot “campur tangan” ni Debata. Pengalaman-pengalaman rohani na ta alami, ido boi gabe sada tona tu angka ianakkon asa lam diantusi nasida eksistensi ni Debata di parngoluonta.\nSongon panutup adong 3 na tai da sian turpok on, ima :\n- Taradoti ma patik ni Debata marhite na marsihohot mangulahonsa\n- Unang ma taorui manang tan tambai angka patik hombar tu kepentingantabe\n- Pabotohon ma angka denggan basa dohot pasu-pasu ni jahowa naung tajalo I tu angka sundut na umposo.\nAntong tapangke ma tingki dohot sarana na adong di hita, manang sadihari pe laho manaringoti hata ni Debata. Amen\nDiposting oleh UTM Nainggolan di 12.08


Urat Tua Marganda: BAHAN PEMBINAAN SINTUA\nDung jongjong huria ni Jesus Kristus di portibi on, pintor ihut do ulaon hasintuaon. Na parjolo tarjaha taringot tusi i ma di Ul.11:30 : “Saut ma I dibahen, ditongos ma I tu angka Sintua I marhite-hitetangan ni si Barnabas dohot si Saulus”, jala na paduahon di Ul.14:23 : “Alai dipillit ma angka Sintua di nasida di ganup huria; mardongan tangiang dohot na marpuasa dipasahat ma nasida tu Tuhan naung hinaporseaannasida”.\nNdang torang di na parjolo i boha do hasasahat nasida tu ulaon i, alai di na paduahon i tangkas do, na dipillit do nasida sian tonga ni ruas ni huria i. Adong dua hata na dipangke tu ulaon i. Na parjolo, presbuteros (elder/penatua), dung i episkopos (bishop/penilik). Di mulana, sada hian do na tinembak ni na dua i. Na parjolo i marhahonaan tu hajongjongan manang statusna, na paduahon i tu ulaon manang perananna. Di Ul.20:17 rupani, digoar do sude sintua ni huria Epesus presbuterous, alai di ay.28 episkopous. Jadi tangkasna, tohonanna sintua, ulaonna simatamatai. (Alai di pudian ni ari gabe dua hajongjongan na marasing nama i; presbuteros i ma sintua, ulaonna mamatamatai; episkopos i ma penilik, ulaonna manguluhon).\nDi turpuk on episkopees do dipangke, na mandok hasintuaon. Taringot tu sintua dohot hasintuaon i, adong do na mandok: “Ulaon na denggan do pinangido ni na mangalului hasintuaon.” Ra, reaksi ni huria do i tu kecenderungan ni halak na lam materialistis, na mandok ulaon na parohon hepeng do na denggan. Sintua ndang margaji. Tutu, di 1 Tim.5:17-18 diigil si Paulus do silompit hasangapon tu angka sintua na adong talentana marjamita dohot mangajari, i ma panghormation dohot pansamotan. Alai secara umum, ndang sijalo gaji angka sintua, gabe ra, dirajumi halak ma ulaon i na hurang arga.\nAy. 1, Dison, dialo si Paulus do i, didok di ay. 1 : “Hata haposan do on,” (lapatanna na patut jaloon do pingkiran na mandok) : “Ulaon na denggan do pinangido ni na mangalului hasintuaon.” Na denggan do tutu, ai marhite i gabe dongan pangula jolma i di Debata (pat.1 Kor.3:9).\nDi angka ayat na mangihut dipajojor do ruhutruhut ni na gabe sintua i, i ma :\nNdang adong sisurahan di ibana. Ndang na mandok na singkop (sempurna) di na saluhut, alai saotik-otikna ndang gabe pargasipan ibana na boi mangonjarhon halak tu dosa manang tu poda haliluon, alai ingkon na boi do gabe tiruan ni ruas di panghataion, di parange, di holong ni roha, di haporseaon, dohot di hatomanon (pat.1 Tim.4:12).\nHarajaan ni sada boruboru. Di tingki i, di hajahudion manang pe di hasipelebeguon torop do halak na mangulahon poligami (sahalak baoa na maripehon lobi sian sada parompuan di ombas na dos). Di bona ni hakristenon, angka na mangulahon na songon i tingki di hajahudion manang di hasipelebeguonna dope, dijangkon do tong tu huria i. Angka sisongon i ma na nidokna dison na so boi gabe sintua. (Di angka tingki na mangihut, dihonahon na deba do i tu angka naung hea mabalu na marbagas muse. Songon i tu angka na so marnioli dope. Alai ndang adong ojahan ni pangantusion na songon i di turpuk on).\nMarpangontik (Gr.neephalion/vigilant). Mansai ragam do pangantusion ni hata i, isara na marpangontik / hemat / sederhana / hidup seadanya (pat.1 Tim.3:11), boi mangorom diri manang mangalo hagiotna/dapat menahan diri (pat.salinan Alkitab) lumobi taringot tu anggur, marbisuk/ bijaksana/waspada/sangat hati-hati, berkepala dingin, toman/pantas, dohot na asing. Sandok ingkon na boi do ibana mangaramoti diri dohot pangalahona maradophon nasa rumang ni hadosaon.\nMarroha, mandok torang rohana/waras/bijaksana (pat.salinan Alkitab), ndang dihuasoi parungkilon manang sitaononna.\nMarhapantunon, mandok pantun/sopan manghatai dohot marpangalaho, memiliki sikap lahiriah yang anggun, ndang humarojor, ndang kasar jala ndang koras.\nNa las roha martamue/suka memberi tumpangan. Pangalaho na diargai situtu do na songon i di tingki i, ai ndang haru ragat dope bisnis dohot fasilitas penginapan. Di halak Kristen, lumobi di sintua, ingkon lobi sian kebajikan umum do halalas ni roha martamue i, ai ingkon gabe bagian ni etikana do i songon halak kristen, parbue ni haporseaonna (pat.Rom 12:13; Heb.13:2).\nNa malo mangajari, lapatanna boi manogunogu halak tu haporseaon dohot pangalaho. Tutu, ndang sai sude sintua na martalenta mangajari, deba do. Nang pe songon i ingkon adong do di ganup sintua parbinotoan na mendasar taringot tu haporseaon dohot pangalaho jala adong hatauonna mentransfer i tu na asing.\nUnang sisobur tuak, mandok unang parminum manang parmabuk. Anggo na minum anggur boi do (pat.1 Tim.5:23), alai unang sahat tu na mabuk. Parmabuk ndang manghatai manang bersikap i sian dirina, sian onjar ni tuak anggur do manang siinumon na koras. Alai ndang holan na mabuk ala ni siinumon na koras, na mabuk ala ni angka na asing pe, angka na so tarjolma rupani, na manghatai, marendei, manang na bersikap so sian dirina, ndang tama i gabe sintua.\nUnang pangalinsingi, mandok unang parmuruk (pat.salinan Alkitab) manang parbada, tidak suka cekcok/bertengkar.\nNa lambok, mandok serep rohana, toruk, lemah lembut/rendah hati.\nPardame (Gr.amachon/not a brawler), mandok ndang lomo rohana marbada manang guntur (tak suka ribut), alai basar (pat.2 Tim.2:24).\nNa so impolan di perak. Siimpolan di perak lapatanna, simata hepeng, sihaholongi hepeng, simongkus (rakus/tamak), materialistis.\nNa malo mangarajai donganna sabagas, paranakhon sioloi ajar mardongan sandok hahormaton. Nang pe nidok nangkin na so adong alasan so manjalo na so marsaripe gabe sintua, na dumengganna nian naeng ma na marsaripe, ai naeng gabe tiruan do sintua i nang di parsaripeon. Keluarga do huria na parjolo sihobasan ni sintua i. Molo ture keluargana, mansai godang do panumpak ni i tu huria i. Hombar tusi ingkon malo ma ibana mangarajai pardihutana, malo huhut mangajari ianakhonna asa gabe sioloi ajar jala na hormat marnatuatua. Molo so ture keluargana, maol do hirimon na boi ibana patureturehon huria i.\nUnang na imbaru masuk, lapatanna unang na imbaru taripar dope tu haporseaon kristen (baru bertobat). Isara ni suansuanan na baru tubu, ndang togu dope uratna dohot hauna, ndang tahan dope mangadopi habahaba. Songon i ma halak na imbaru masuk i mansai mura dope i tarmara. Sambalik, boi do mansai timbo semangatna; menggebu-gebu naeng manindangi so pola godang panimbangion; alai sambalik nari, boi mura tartuktuk marnida ruas angka na parjolo sian ibana na so dumenggan pangalahona, gabe ringgas ibana manguhumuhumi. Lumobi molo pintor dijangkon ibana gabe sintua, boi do gabe ginjang rohana gabe madabu tu bagasan uhum ni sibolis i. Dialo Debata do na ginjang marroha, gabe mura agoon ni sibolis i.\nDenggan baritana di halak na di balian. Halak na di balian, i ma na so Kristen; Jahudi dohot sipelebegu. Ingkon dohot do angka i marhatutuhon denggan ni barita ni sintua i. Ummura ma i parhatutuon nasida dung diida sikap ni sintua i angka na hombar tu nilai-nilai sosial, budaya, ekonomi, dohot na asing na rap tiniopnasida. Rupani, boha do parsaoran ni sintua i tu donganna jolma, boha do ibana mamangke sinadonganna, boha do ibana mandalanhon usahona, dohot na asing. Molo sahalak na so parduli do sintua tu hombar jabuna manang holan na mangangkali di partigatigaonna, tung so dohonon ni angka na di balian do i sidenggan barita nang pe dibege na malo ibana mangajari di huria. Sandok unang ma adong dalan ni manang ise pe manginsahi sintua i. Molo songon i, sibolis i pe ndang tarbahensa be manambili ibana.\nNa dipillit do sintua i (Ul.14:23) jala dipabangkit gabe simatamatai laho marmahani huria i (Ul.20:28). Ndang torang di hita boha do antusiasme ni halak uju i taringot tu na gabe sintua i; mura do na mamillit sintua manang songon sinuaeng on do, relatif maol, ndang binoto. Alai na torang, di tingki i pe nunga manggomgomi tondi ni materialisme tu jolma. Ulaon na parohon hepeng, i do na dirajumi denggan; sabalikna, na so parohon hepeng, ndang denggan. Hombar tusi, adong do pandapot umum na mandok, molo adong halak na so manjalo upa sian ulaon naung pinatupana, patut do i curigaan. Sintua umumna ndang margaji. Ala ni i, ra, gabe adong ma na mandok ulaon na hurang denggan do hasintuaon i. Alai si Paulus mandok dison: “Hata haposan do on: Ulaon na denggan do pinangido ni na mangalului hasintuaon.” Ulaon na denggan ma tutu, ai songon induk ni halak Israel na pinabangkit ni si Musa na uju i jala na jinangkon ni Debata laho manggomgomi dohot manguhumi bangso i mar-sasaribu, mar-sasaratus, mar-limalimapulu dohot mar-sasampulu (pat. 2 Mus.18:21), na gabe dongan pangula ni Debata do angka sintua laho mamatamatai dohot marmahani huria i. Hatontuan i marlaku do tu sude parhalado ni huria; manang na pandita i, guru huria, evangelis, bibelvrouw manang na diakones. Tutu, paasing-asing do proses ni pamilliton dohot panjouon na tu nasida; angka na nidok parpudi i marhihitehite parsikolaan dohot surat haputusan ni uluan ni huria, na parjolo i ndang pola; pasing-asing dohot dalan ni ngolunasida, ai na deba manjalo balanjo do sian huria, na deba ndang pola. Balanjo do, ndang gaji; ai aut gaji, etongan ma nian jam kerjana, lemburna, dohot na asing. Alai dongan pangula ni Debata do nasida saluhut. Ala ni i, mansai na denggan jala na arga do ulaon i, jala patut do i argahonon, pujihonon jala hamauliatehonon nasida ganup; patut argaan, pujihonon jala hamauliatehonnon ni sandok huria i.\nNa badia do Debata, ndang olo saor tu angka na so badia. Ala na gabe dongan pangula ni Debata na badia i do pangula ni huria i, adong do ruhutruhut partondion manang syarat-syarat rohani ni halak angka na boi pilliton tu ulaon i. Ruhutruhut i parjolo sahali ndang luluan i di angka naung gabe parhalado, alai di angka na so parhalado do, di ruas ni huria haroroan ni angka parhobas i. Tutu, dung tarpillit nasida ingkon na partahanhononna do i, pahinsatonna gariada. Mansai ringkot ma i parrohahonon jala parungkilhonon ni sandok hurianta. Di angka tingki na parpudi on mansai godang do tihatiha tu angka pahalado ni huria. “Hurang badia,” ninna rupani, “hurang rohani, hurang porman; parisap, parminum, materialistis; ndang toman, ndang daulat, ndang malo marjamita, dohot na asing.” Ndang parsoadaon, adong do tutu na songon i. Alai ringkot do ingotonta, luhut halak anak ni jamanna do i, produk ni masyarakatna. Maol do hirimon tubu angka pemimpin na so korup sian masyarakat naung korup, partogi na manghagigihon sisip sian masyarakat na manghalomohon sisip. Sogo do nian roha ni masyarakat di partogi na hundul di lembaga-lembaga perwakilan na manjalo sisip, alai asa sahat halak tu hundulan na songon i ndang jarang i na mangalampeti jala dijalo masyarakat do i jala dihasonanghon. Nda sipalensem do sogo ni roha sisongon i? Sogo do ninna roha ni natorop di koruptor, alai molo adong anak ni halak na denggan inganan parkarejoanna alai ndang pintor mamora ala so olo mangulahon na putor, natorasna pe didok do i na loahon; alai molo adong na pintor boi mamora jong nang pe so sarombang parkarejoanna tu pandapotanna ala so alang rohana mangulahon na pulos, dipuji do i songon sahalak na marhasil. Molo songon i do nda tumagon ma na korupsi asa dipuji halak, dari pada sai dohononna na loahon? Suman tusi, nda ringkot parungkilhononta so nda tung parbue ni hurianta do angka pangula na hurang rohani i? Molo songon i do, ingkon sude do hita muba gabe na rohani, dung i tartubuhon hita ma angka parhalado na na so sisurahan, na marpangontik, na marroha, na pantun, na las roha martamue, na umboto mangarajai diri, na so pangalinsingi, na lambok, pardame, na so impolan di perak, na umboto mangarajai donganna sabagas, paranakhon sioloi ajar, dohot sidenggan barita.\nSumber : Pdt. MV. Simanjuntak\npargodungan 22 Maret 2012 11.21\nMauliate ma dipostingan muna on amang. Aut sugari adong nian muse sejarah hasintuaon di hurianta. Mansai arga do on di hita. :)\nUTM Nainggolan 22 Maret 2012 12.01\nHoras amang, Hea do hujaha di Bulletin Narhasem taringot tu sejarah Tohonan Sintua di HKBP, hucoba pe posting di blog on.


Parsinabung kepepet, kembali ke laptop | Belajar Sepanjang Masa\nKalau sudah kepepet, banyak hal yang pada waktu normal tidak dapat dilakukan, maka kalo kepepet, jadi bisa. Walau tidak berhasil secara memuaskan, tapi pada saat tertentu, seseorang jadi bisa melakukan hal yang tak lazim ia lakukan. Namanya juga kepepet, terdesak oleh waktu atau tuntutan, boha bahenon ba niulahon ma, gimana lagi ya dilakoni aja.\nDi sada tingki, ro ma dongan tubu tu jabu paboahon naeng pamuli boru ibana. Tontu sihalashonon do na pamuli boru, iba pe antong las ma roha ala naeng marulaon dongan tubu niba. Jadi dung dipaboa hasuhuton rencana i, ba ni hata an ma sude angka rencana na mardomu tu pamulihon boru. Mulai sian tingki, tempat, jala sude angka na porlu sihobasan di ulaon pamuli boru. Dungi sahat ma muse tu sungkun-sungkun ise ma na gabe Parsinabung manang Parhata sian hita parboru. ” Ba ompung ma parsinabungta”, ninna dongan tubu ondeng. (Sian tarombo partuturan maropmung do ibana tu iba).\n“Bah, ai tudia horoa nabiasa parsinabung ta ?”, ningku manungkun. “Dang boi nasida, ai gabe horong tulang do annon nasida di ulaonta on”, ninna suhut. Saleleng on, molo adong anak mangoli, manang boru muli di Surabaya, dang adong dope dongan tubu Silaban na mangulahon gabe parhata. Jadi gabe maminjam do tu Toga Sihombing, jadi sai pinangido ma sahalak sian Lumbantoruan gabe par hata di ulaon ni Silaban.\n“Bah, beha nama i, ai so hea dope niulahon gabe parsinabung”.\n“Sandok ingkon ompung nama raja parhata di ulaon ta on. Tudia be luluan, dang mungkin meret tu marga na asing”, ninna muse. Bah. tutu nunga repot molo gabe mengido raja parhata tu marga na asing.\n“Jadi beha nama i”, ningku ma. “I nama, horoa, sekalian asa marsiajar mangulahon adat”, ninna dongan.\nAla nunga hampir dang adong be jalan keluar, gabe ditolopi ma, ahu na gabe raja parhata di ulaon pamuli boru i. Anggo au nunga repot be huhilala, so hea niulahon, dang binoto marumpasa, ba boha nama annon baenon ditingki marhata sinamot dohot di unjuk.\nAsa unang maila iba di tingki marhata sinamot, ba terpaksa ma niluluan buku tentang adat Batak, angka aha do sihataan jala boha mandok hata. Hucatat ma sude angka naporlu di proses pamulihon boru. Nihataan ma muse tu raja parhata ni paranak, angka naporlu sihataan dohot siulaon, asa unang gabe adong na “masipaila an” di tingki ulaon. Tepat muse denggan alus ni paranak, jadi gabe adongma “kesepakatan” dohot raja parhata ni paranak, taringot tu sude pangkatai on di adat i.\nAlai nang pe songoni, tong do adong pangkilalan na sungkot di roha, gabe raja parhata. Jadi hucatat ma sude urut-urutan ni panghataion, dohot sude hata sidohonon, angka umpasa na mardomu tu marhata sinamot dohot unjuk. Hupamasuk ma sude catatan i tu PDA. Jadi di tingki marhata sinamot, ba “manjaha” ma ahu sian PDA mulai sian “pinggan panungkunan” sahat tu hata si gabe-gabe. Anggo angka na torop, ndang pola diparate-atehon na manjaha sian PDA ahu.\nAlai tong do sulit, ala pa met-met hu do huruf-huruf ni PDA. Alani i, gabe hupapinda ma muse angka pangkataion i sian PDA tu laptop. Jadi tingki unjuk i, di na manghatai di loloan na torop, ba gabe manjaha sian laptop nama binaen. I nama huhilala na dumenggan, dari pada sala angka pangkataion dohot umpasa. Jadi mar laptop ma raja parhata di ulaon pamuli boru i. Setiap mangalusi manang manungkun par anak, ba terpaksa ma “kembali ke laptop“. Ala kepepet, gabe niulahon ma songon i.\n21/05/2008 in Adat. Tags: kepepet, laptop, pamuli boru, parhata\n← Worship cafe, why not !\nMenilai Kontrak Politik Calon Kepala Daerah →\n2 thoughts on “Parsinabung kepepet, kembali ke laptop”\non dope hea huboto amang, di tingki pangkataion adat mar laptop, sebenarna ianggo pangkataiaon adat dang pola namaol, asalma taleon rohanta, nagodang do halak hita molo nga sahat tu pakangkataion adat dang hea dipardulihon mangihuthon pangkataion i, jadi akhirna nang pe sering tu paradaton/pesta tong dang boi diulaon paradaton\nEdy AS. Tasikmalaya says:\n30/05/2012 at 17:21\nHahahahaaaa …… gabe sarupa ceritaon tuau …. persis hian ma, holan apala otik dibedana, hami ma paranak …….. tingki na mangalului tentang tata cara/partording ni ulaon pangolihon anak ma au di internet ….. tarjaha auma ceritaon …. gabe ma hudok …. SARUPA MAHITA LAE …. SAMA2 KEMBALI TU LAPTOB … he he he … Saiadong do ate.


Wp/bbc/Ulos - Wikimedia Incubator\n< Wp | bbcWp > bbc > Ulos\nPengrajin ulos di Desa Huta Raja sedang menenun.\nUlos i ma sasintongna pahean ni halak Batak najolo. Mangihuthon angka pande nungnga ditanda halak Batak ulos di parsaratustaonon pa-14-hon marhite parmasuk ni ulaula partonunan sian India. Ala nii astuanna andorang so parsaratustaonon pa-14-hon ndang ditanda ompu ni halak Batak dope ulos songon pahean suang songon i adat mangulosi pe ndang ditanda nasida dope. Jadi pahean ni halak Batak ujui i ma na sian laklak ni hau manang tangki.\nAndorang so ro sibontar mata tu Tano Batak ulos i do pahena ni halak Batak siapari. Angka na marbaju dialithon ma ulos i sahat tu manghuphupi andorana. Alai anggo angka ina naung tubuan anak sae do dialithon di toru ni andorana manang buha baju. Angka amaama dialithon ma ulos i olat ni gontingna. Dohot do ulos i pangkeon laho mangompa manang mangabding dakdana (parompa), manang binahen gabe sampesampe manang gabe ulos laho modom di borngin ni ari.Maragam do ragi ni ulos i. Adong do ragi hotang (sirara) na somal pinangke ni baoa, adong sibolang na maroarna balau najolo tong pahean siapari angka baoa alai saonari gabe ulos di tingki matean. Adong maragam ulos sadum sipangkeon ni boruboru isara ni: bintang rumiris dohot na asing. Adong muse ulos ragiidup i ma sipangkeon ni halak naung marpahompu manang pangkeon laho manampin saringsaring.\nSongon naung pinatorang di ginjang, dimulana i pahean siapari do ulos i. Alai di bagasan pardalan ni tingki dipatimbo halak Batak ma ulos i sian pahean siapari gabe parhitean ni pasupasu ni hulahula tu boruna, i ma sian horong na diginjang tu horong na di toruna, songon haroro ni aek sian ginjang tu toru. Isarana: sian simatua tu hela dohot boruna, sian Tulang tu berena, manang sian Ompung tu pahompuna. Di tingki paherbanghon ulos i dipasahat horong na di ginjang i ma angka umpasa manang hata mardongan pasupasu laho palashon tondi ni na manjalo ulos i. Ala nii tudutudu ni halasan do ulos i tudoshon api dohot mata ni ari.\nAsing sian ulos na marrumanghon haen ditanda halak Batak do pandohan ulos na so ra buruk i ma tano manang saba. Di sada partingkian boi do dipasahat hulahula tano manang saba tu boruna. Di jaman saonari adong muse pandohan ulos na tinonun sadari na marlapatan sihumusik manang hepeng.\nSomalna ganjang ni ulos i antar dua meter jala bidangna 70 sentimeter (asa boi dialithon tu pamatang dipadomu ma dua ulos). Ditonun do ulos i mamangke tangan jala somalna angka boruboru do manonunsa di taumbara ni jabu. Tingki manonun ulos i boi do piga minggu manang bulan, margantung tu maol ni raksana.\nDung ro angka sibontar mata i ma zending hakristenon na sian Jerman gabe marhusor ma lapatan ni ulos di halak Batak. Ditiru halak Batak ma rumang ni angka sibontar mata marpahaean. Angka baoa ni halak Batak nunga markameja dohot marsalaoar ganjang jala angka parompuan ni Batak nunga margaun dohot marrok songon halak Eropah. Nangetnanget ditinggalhon ma ulos songon pahean siapari. Holan di angka ulaon adat nama dipangke muse ulos i. Panghorhonna ala ndang somal be dipangke gabe nirajuman ma pahean sakti manang keramat ulos i. Deba nari halak Batak naung marugama Kristen ditulak ma ulos i ala nirajuman ulaula haholomon.\nUlos sian suhi ni hakristenon. Tarbahen halak Batak Kristen do mamangke ulos na naung tinanda halak Batak sian najolo andorang so sahat dope hakristenon tu Tano Batak? Alusna dos do alus ni Apostel Paulus mangadopi sungkunsungkun ni huria Korint (2 Korinr 8:1-11): jadi do pinangan juhut na ginadis di onan hape naung sanga pinelehon di angka joro ni halak marugamo Gorik? Alus ni Apostel Paulus: na jadi do. Ai ndada pajonokhon tu Debata manang paholanghon hita sian Debata sipanganon manang pahean i. Ai ndada parsualan ni sipanganon manang parabitan harajaon ni Debata alai sual hasintongan, dame dohot las ni roha di bagasan Tondi Parbadia do (Rom 14:17). Ala nii ndang sisombaon ulos i alai baliksa ndada ingkon situtungon manang sibolonghonon.\nAdong 4(opat) na mambahen arga tongtong ulos i sahat tu tingki on:\nParjolo: ise na mangalehonsa? Arga ulos i ala mansai arga manang sangap do di hita na mangalehon ulos i, i ma natoras, simatua, tulang manang ompungta sandiri. Manang aha pe na nilehon ni halak na taparsangapi tontu argaanta do silehonlehonna i. Ulos manang so ulos arga do hita silehonlehon ni hulahulanta.\nPaduahon: andigan dilehon ulos i? Mansai arga do ulos i ala mansai uli do ulaon manang partingkion uju nilehon ulos i tu hita. Laho paingothon hita tu tingkitingki ma mansai uli di bagasan ngolunta do ulos i, i ma: sorang, marbagas, mangompoi jabu, monding dohot na asing. Manang aha pe ugasan na paingothon hita di partingkian na mansai uli i tontu argaanta do.\nPatoluhon: aha do na nilehon i? Mansai arga do ulos i ala mansai maol do manonun ulos i. Dao do umarga di hita ulos na tinonun ni tangan asa sian na tinonun ni masin.\nPaopathon: tona dibalik ni pangalehon ni ulos i. Parhitean ni tangiang manang pasupasu do ulos i. Jala tangiang dohot pasupasu i ni hulahula, natoras, tulang dohot daompung do na sun arga di hita lobi sian arga ni haen ulos i. Ala nii hurang do hinaarga ni ulos na asal pinasahat sian jala tu halak na so apala tangkas tinanda, holan hasomalan sambing, manang pamuramurahu pinasahat.\nDi habatahon dimulana sian horong na di ginjang tu horong na di toru, i ma sian hulahula tu boru, do pangalehan ni ulos i. Na so hea boru mangulosi hulahulana. Na so bere mangulosi tulangna manang pahompu mangolusi ompungna. Alai di pudian ni ari on nungnga lam samak be adat mangulos i. Nungnga masa be mangalehon ulos tu dongan tubu, hape najolo so hea i. Jala lam tu ringgasna do halak Batak mangalehon ulos tu angka partogi isarana gubernur manang presiden manang ephorus na sasaintongna horong na ingkon pinarsangapan manang rajuman di ginjang niiba. Ala nii sasintongna patutoruhon kepala negara i do molo dipasahat natorop na ginomgomanna ulos tu nasida. Manang dipasahat ruas ulos tu uluan ni huria na manguluhonsa.\nRetrieved from "https://incubator.wikimedia.org/w/index.php?title=Wp/bbc/Ulos&oldid=4919848"\nThis page was last edited on 15 October 2020, at 04:09.


SIBOAN TINGKOS maralohon SIBOAN DAME – Batak Indonesia\nRedaksi BatakIndonesia.com 2020-01-30 3 min read\nMetmet bulung ni jior\nUmmetmetan bulung ni banebane\nTingkos siboan tigor\nTumingkosan siboan dame\nSipata maol tarjalo roha umpasa on. Sai hira na mandok boti, rupani: “Tole ma, na ringkot mardame! Olohon ma na nidokna i, bo pe hurang tingkos di roham!” Jala, unang tapapeol! Ndang marlapatan i “Tole ma, sala petaho, asal ma mardame!”\nPorsea do ahu, umpasa i ndang marlangku tu sude parsoalan na pasilpe. Jala, umpasa i tupa ndang ala tubu-boti. Sian angka pengalaman di parsoalan na marragam do i na niadopan ni Ompunta Sijolojolo Tubu i.\nNuaeng on mansai denggan do parateatehononta tona ni umpasa i di na mangadopi ragam ni parsoalan hita. Hudok ma jo astuanna ima parsoalan tarombo.\nJotjot do masa parsalisian di angka na mardongan tubu ala ni tarombo na pasirpang-pasiur. Sialana masidok tingkosna. Masipaadar tona ni Ompungna. Alani, na dua horong pandapot lam holang di angka pangantusion dohot dos ni roha. Ujungna, tubu ma parbolatbolaton di na mardongan tubu. Tu parsoalan na songon on ma, rupani, ampit ulahohonhon na nidok ni umpasa i: Denggaban siboan dame sian siboan tingkos.\nBoasa hudok songon i? Hatoranganna boti. Ingkon ongkuhononta do ia tarombo ni halak Batak hira godangan do ninna tu ninna. Alani, ma somal tabege pandohan: “Mangihuthon tona ni ompungku”, “Uju dakdanak ahu najolo hea do amongku marsarito!”, dohot “Mangihuthon turiturian na hea binege”, molo manghatindanghon sada tarombo. Songon i ma tong didok horong na sabariba. Molo sai marsihohot do na dua belah pihak di ha’tingkos’anna, tontu ndang tupa be dos ni roha. Ndang dapot be hasadaon ni roha dohot pandapot.\nBACA: People Power, Apakah Itu?\nHape, ingkon rajumanta do, ia tarombo i ndang sejara i, ala na targoar sejara ingkon do na diangkupi bukti (sitindangi) manang fakta, ndang holan marbagahon ninna tu ninna, lumobi ma turiturian. Alani ma, talpe do angka tona manang sarito na ninna tu ninna i lipe, lumobi molo angka i nunga marulahulak ditonahon manang disarithon sian sundut tu sundut. Haru na tarsurat jotjot peol di pudian ni ari, mor ma na so tarsurat (The Helmlett Phenomena)? Sahalinari, asa tarpareak hasadaon dohot dos ni roha, tu na songon on ringkot ma siboan dame, ndang siboan ‘tingkos’na.\nShared-space for Sharing Understanding\nDi hata Inggeris adong do pandohan ‘Shared-space for Sharing Understanding’, na marlapatan parade inganan dohot tingki (hadomuan) laho mangeahi na marsiantusan. Ojahanna ima pangarajumion na adong be hahurangan jala boi do tingkos deba nidok ni dongan, ndang holan na nidok. Sieahan ima dos ni roha dohot dos ni tahi.\nAsa jumpang na songon i, ingkon paradeon ni na dua belah pihak ma inganan (ruang) dohot tingki laho padomuhon angka pandapot na saurdot, jala satingki dohot i (pada saat yang bersamaan), pasisihon angka pandapot na pasilpe. Na nidokna inganan ndang marlapatan i ‘tempat’ secara fisik sajo, alai lumobi ma inganan tu hadomuan ni angka pandapot. Alani do umbahen na didok shared-space: marsipaleanan inganan tu roha na marsiantusan. Taparade di rohanta i inganan ni pandapot ni dongan, bo pe ndang apala sapandapot hita tusi.\nAsa boi marsipatomuan angka pandapot, tontu sahali ingkon ma marsileanan roha, unang be na marsigolgol di pandapotna. Sipata, ingkon adong ma na patalu roha. Domu tu tarombo, rupani, tarajumi ma ia hatingkosanta i ndang marlapatan i hatingkosan na satingkosna.\nSasintongna, pandohan ‘shared-space for sharing understanding’ ndang apala pandohan na imbaru i di halak Batak. Nunga dihangoluhon angka Ompunta Sijolojolo Tubu inon i. Jala, i do sada filosofi ni halak Batak domu tu na pados roha dohot pados tahi. Mansai dirajumi halak Batak do adong be hahuranganna. Alani ma umbahen na sai dipangido panuturion dohot paniroion sian angka raja dohot situan na torop. Rumang ni shared-space for sharing understanding do i. Jala di ginjangni, didok ma dengganan do siboan dame sian siboan tingkos.\nPrevious: NA PINADAR\nNext: BETA MARIAIA, SAONARI! (Tinongos Muse)\nTotal views : 2146108


Babaniamanion…. – Amani Partogi\n← Nomor piga ma ho, Appara…\nMasiaminaminan – Partitur Koor ( AMA ) →\nPosted on 29 Juli, 2009 by Hendry Lumban Gaol\nDihalak batak, piga-piga natardok parpattangon ima namar-bao, marparumaen-simatua doli, marhahadoli. Diparngoluon siapari pe sai didok do ‘amang’ iaso i ‘inang’ tu akka parpattangonna be. Dang boi asal mandok hata, jala dang boi asal marpahean molo dijabu. Iman na nidok ‘subang’. Jala adong do suhutan ni dongan . Diluat nasida, molo maup ninna inang bao manang parumaen di batang aek, ikkon buaton ma dakka-dakka asa adong sitiopanna be. Jala dinajolo, datung boi na marbao, maparumaen-simatua doli padua-dua. Dijabu pe songoni do namarparumaen ai parpattangan bolon do i parumaen i disimatua dolina. Ido alana, molo dung marhasohotan anak, sai tor majjae do dibaen. Alai anggo saonari, dihamajuaon ni jaman on, nunga godang binereng, namarbao massiboccengan, nama parumaen marsibossengan.\nSongoni do amanJamordong, dipeop jala diulahon do adat i. Napantun jala na hormat do tu parumaenna. Dang hean naggo gogo soarana, jala sai lambok do ibana. Sai manjou ‘hamu’ do ibana tu parumaenna i.\n“Halo…Halo….” sai ninna amanJamordong, huhut sipata dibereng doppak heppon nai. Dang adong mangalusi. Nunga pa lima hali on ditelepon pahoppuna panggoaran i ibana. Niantusan ma nuaeng namarpahoppu on, hanget situtu do rohana. Ai sipata ibana do martelepon tu Cilegon, tu heppon ni siJamordong, holan naeng makkatai tu pahoppuna si Rumondang. “Halo oppung, ini oppung dari Pakkat” ninna ibana dung dilean si Jamordong heppon i tu boruna asa makkatai dohot oppungna. Nang pe so marbatu tutu hatai begeon, mardomu ala dang tung ias signal ni heppon di jabuna alai nunga tung las rohana.\n“Kapan oppung ke pakkat, sudah rindu oppung bah” ninna ibana muse, huhut ma sai didok ‘ inang tahe pahoppu ni deba on, aut dison ma nian ho nunga hudideng-dideng”. Ai dung marpahoppu amanJamordong sai tu pahoppuna i nama rohana. tu siJamordong dang pola sihol rohana, ido huroa halak batak on.\nNang pe nunga pensiun amanJamordong, alai ala jiolma na puhut do ibana, sai dibaen do dongan halilianna. Dituhor do manang piga horbo laho jaga-jagonna manipat ari on. Dungi muse mangula kobun SALAK do ibana, nata pe so sadia argani salak, alai dietong ibana do molo adong gabbur-gabuur ni tano sian bara ni horbo i dibaen tu batang ni salak i da gabe dengann ma boras ni salak i.\nHatiha i, udan manipat sian manogot. Margojok gojok jala dang maradi. Alai tutudah, nang pe udan ikkon paluaon manang jagaon do horbo na tolu on, boanon tu jappalan asa manggagat. Diula ibana ma marmantel huhut marpayung, mamboan horbo on, apa jonok tu batang ni salak i. Sai ditatap ibana ma sian na dao horbo on manggagat jala huhut ma sai marende-ende ibana.\nSatokkin-satokkin makkuling huhut humutur muse sakkuna, hape na ro do telepon sian pahoppuna par Cilegon i. Disurakkon ma manjouhon ” halo…halo oppung…” ninna alai dang adong alusna.\nNiattusan ma nian namarmahan horbo on, sai tor naeng mangarjang do horbo on tu porlak ni deba ala diida horbo on rumata disi duhut-duhut i. marlojong ma ibana mangolati huhut padenggantton tali horbo on asa unang sarat-sarat. Dungi dipadenggan ibana muse tahulukna dohot mantelna, asa unang hona aek udan i tudangingna naung matua i.\nSatokkin nai tutu humutur muse saku ni bajuna i, jala makkuling muse heppon on. Didadap ibana hape tong sian pahoppuna si Rumondang sian Cilegon. “Halo opung….halo…oppung lagi marmahan ini..”\nDang adong mangalusi. Sip. Alai tarsambung do. Dungi dipamasuk muse tu kattongna.\nDang sadia leleng makkuling muse. Didadap muse sakkuna i, alai nunga ro daratinggina. “Ai aha do babani amanion sai martelepon, halak loja marmahan” ninna ibana. Alai dialusi dope dohot denggan. “Hallo…halo Oppung, ini oppung doli..”\nSip muse. Mate heppon on sian bariba an. Tut…tut…tut…..\nDang sadia leleng muse, makkuling muse heppon on. Dang sabar be amanJamordong, diangkat iabna ma hepponon, jala dialusi ma toppu. “Babani amanion, ai aha sai martelepon ho, halak loja marmahan..” ninna ibana gogo.\nTarbege ma soara sian bariba an mandok.\n“Horas amang, baosa muruk hamu tu ahu, aha salakku, au do i parumaenmuna sian Cikarang…” hape paerumaenna nasadanari do manelepon sian huta Cikarang. Golap ma dihilala amanJamordong dang tardoksa manang aha be.\nDukkon sahat dijabu, diaabbukkon ma heppon i, jala di bolokkon ma kartu ni heppon i ai nunga tutu tartuppuk addora ibana manonggak parumaenna i. Didokma tu nanJamordong “telepon jo parumaenta, ai husonggak nakkion” huhut ma dipatorang ibana suhutan i.


Torsa 12 | ULTOP ULTOP\n12. Dakdanak na so pininsang\nAdong ma najolo sada amaama na manghalomohon naniula ni anakna. Na jejer hian dakdanaki mameami tanganna jamajama tu na so artana. Diboto natorasna do nian jejer ni dakdanaki alai ndang dipinsang. Balik tahe dihalomohon rohana ugasan na tinangko ni anakna i, songon jarum rupani, sorminan dohot na asing. Dung lam tang daging ni dakdanaki, lam diangkupi ma angka panangko, na laho manangko babi, horbo, lombu dohot hoda. Jadi tuhor ni pinahan na tinangkona i diparlehon tu natorasna.\nDung lam matoras rohana di hajahatonna i marguru elmu ma ibana. Diguruhon ma elmu sipanutupi, sipanderem dohot partondungon asa tarbahensa bongot tu jabu mangarut ugasan ni halak di rohana. Dung torang di ibana naginuruhonna i, diujiujihon ma parbinotoanna i tu huta hombar hundulna, asa umpos rohana mangadanghon tu luat ni halak na pulik bus.\nJadi digomahi ma sian nasa luat na binolusna i angka pinahan. Digadisi ma angka pinahan na dapotsa i jala dilehon tu amana. Las situtu ma roha ni amana i manjalo hepeng i sian tangan ni anakna i.\nAlai di na sadari marhontas ma baoa i di bagas ni amana i asa tole ibana borhat tu luat ni halak jala bongot tu bagas bornginna i mangarut ugasan. Dung suda dipangannasida hontasna i, ruar ma baoa i tu balian maningkir tondung, manondungi parlangkana manang sadihari borhat mardalan tu luat sitopotonna i. Dung torang boaboa ni tondungna i mardalan ma ibana tu luat na humolang sian ingananna hian.\nJadi sahat ma ibana tu huta ni na tinondungna i di na marhira sampinodom na bagas. Dipasang ibana ma sian balian elmu sipanutupi dohot elmu sipanderem. Dung marujung i, dibongoti ma huta i, dipungka ma manastas dorpi ni bagas ni sada halak na mora di huta i. Jadi dibongotima, dipambuat ma sian bagas i godang arta.\nAlai andorang di na papunguhon ugasan na dapotsa i huhut pahibulhibulhon boanonna, tompu ma ro sian balian anak ni na mora i rap dohot donganna naposo sian partandanganna, ditangkupnasida ma panangko i jala ditalutukhon di alaman paima torang ari. Alai dung torang ari dipamanatnasida ma rupa ni baoa i alai ndang adong manang ise na mananda ibana. Ala ni i diasuphon isi ni huta i ma, molo soadong be manang ise na ro mananggal ibana huhut mangalehon tobusna, ingkon marutang hosa ma ibana bahenonnasida. Ai laos tu na dapot i do dipanakkonghon nasa ugasan na mago sian huta i. Diboto amana i do nian hamagoan ni anakna i, alai ala na soada tobus bahenonna sip boti nama ibana mandersederse sian arsak ni rohana.\nDung saep roha ni isi ni huta na manalutukhon panangko ondeng, so adong be na ro usouso, digantungnasida ma panangko i. Alai andorang so disongkikhon tali tu rungkungna, disuru raja i ma jolo ibana manariashon hata sidohononna. Jadi songon on ma didok, “Sapatangki di ho ale amang asu! Tung so adong tubu pinsangmu tu ahu manang sipaingotmu andorang na huula hajahaton i; ai aut na dipaingotho ahu ndang taonongku na songon on.”\nDung tolhas hatana i dijouhon, disongkihi nasida ma ibana asa mate. Tolhas ma barita parmate ni anaki tu amana ro di joujouna di na laho mate ibana. Ala ni i tarsonggot ma amaama i jala mabiar, pola dipangido rohana mate ibana satongkin i.


MOLO MANONGOS HO MUSE – TanoBatak\nMOLO MANONGOS HO MUSE\nUju rongking paradongan olo do dadapdadap tangan tu toru ni rere, japajapa langka tu balian ni huta, jorhujorhu hata tu dongan sahuta, anggiat adong ninna roha na boi patukhon na sungkot dabudabu i. Molo adong namora di hutana i, olo ma i mangudut gonting ni ngolu di natorop. Ido umbahen ditonggohon natuatua najolo asa tubu anak natau gabe raja urat ni uhum, namora urat ni hosa.\nHira tihas do najolo molo adong na so mangan di jolma nirajaanna, gari paisolat diloas do mangolu, dilehon pangulaanna.\nIanggo tung nuaeng on, nunga maol luluan na boi mangudut hosa ni napogos sian angka namora. Molo tung adong pe manungkun, manigor suhar do alusna, ndang pangulaula ni nalosok au, ninna do. Deba tung godang do dibahen sidalian asa unang mimir artana i tu parsalian, lam ma mangurupi na so mangan? Dang adong be dapot luluan nuaeng on partohap raja na hot i uhum pangunsandean ni nagale, namora na hot di ruhut panarusan ni napogos.\nHinorhon ni porsuk ni parngoluon, mampar ma roha ni Ama ni Marhusoran songon hortuk ni lombu jonggi. Mangelek sian dongan, ndang adong mala, mengellem tu namora ndang ra mangudut. Nunga sude hauma ni Ama ni Marhusoran tardondon ala ni parutangan holan laho paborhat anakna tu parsingkolaan na so marna ujung i, lumobi dung leleng ibana ditadingkon Nai Marhusoran nahinan. Nunga lam mago rohana sian hasintongan hasiangan on, ndang adong be dietong rohana pangaluanna patuk ibana hepeng 200 ribu rupia. Holan Tuhan i nama pangaluan, i do haporusan ni namarsak, i do didok angka parjamita sipadauk roha, ninna rohana. Sai martamiangi ibana, alai ndang adong na ro, mangido ibana tu sintua Hornop didok nunga suda hepengna mangurupi angka namarsahit, jala ibana pe dibagasan parsahiton do. Ujungna, dibuat ibana ma harotas dohot pitolot, manurat ma ibana ala hea do ibana singkola buta huruf najolo.\n“Tuhan, ndang adong be pangaluanhu di tano on, asi ma jolo roham, tongos ma jolo diahu hepeng 200 ribu rupia, di siala ni pangurupion mu godang hudok mauliate”, ninna dibagasan suratna i. Ditongoshon ma surat na i marhite parsingkola asa dilehon tu kantor pos.\nLongang do roha ni amanta Silaen partohap ni kantor pos i mamereng alamat dohot tujuan ni surat i; “Tuhan, di banuaginjang”.\nDang pamotoan ni amanta Silaen na diparrohahon Amata Humosing Silalahi ibana di halongangonna i, ujungna disungkun ma ibana:\n“Boasa songon na bubuason hamu amang Silaen”, ninna.\n“Ah, songon na so dapot rohangku do lapatan ni tujuan ni surat on”, ninna huhut dipatuduhon tu amanta Humosing Silalahi sahalak polisi natarbarita ala ni haburjuonna di luat i.\n“Bah tutu, beha ia tung tajaha ma jolo aha isi ni surat i, asa taboto hasintonganna tu dia do tongoshononna surat on sasintongna”, ninna.\n“Sasintongna nian ndang boi songon i, alai unang apala so tartongos on, ba tapareso ma jolo”, ninna Silaen, ala pos rohana polisi do donganna.\nDung tarjaha nasida isi ni surat i, tarbobok roha ni amanta si Humosing Silalahi, mangindorap tu pangkilalaanna. Diingot ma haporsuhon ni natorasna uju paborhat ibana tu singkola polisi, suda horbo, targade hauma, suda eme, marsingkor amangna namabalu i. Dang sanga dope tarbalos ibana sude hadengganon ni pambahenon ni natorasna i hape marujung ma ngoluna.\nMarningot i manetek ma iluna, ala adong do tona ni natorasna i, asa burju ibana tu ganup natuatua dohot tu donganna jolma, ai ala ni haporsuhon do sude umbahen boi ibana songon i gabe polisi.\n“Boti ma i amang Silaen”, ninna si Humosing. “Tabalos ma suratna on, adong dope hepeng hutiop alai holan 180 ribu nama, ima tataruhon tu ibana tadok ma i balos ni suratna i”.\n“Antong nauli, beta ma hita borhat laho manaruhon” ninna Silaen dibagasan hinsa ni roha mamereng pangkilalaan dohot haburjuon ni polisi i. Dietong rohana dang adong be piga haluluan jolma sisongon on, lumobi angka polisi.\nDung sahat nasida di jabu ni Ama ni Marhusoran, dipaboa nasida ma sangkap nasida laho pataruhon balos ni suratna i. Dibereng nasida ma antong haadongon ni Ama ni Marhusoran i ndang tarpasurasura ndang tarpasarisari, suman songon ngolu naung suda ndang adong pararon sadari.\nLas ma antong roha ni Ama ni Marhusoran ala ni balos ni surat sian “Tuhan” i, jala dibereng muse adong hepeng dibagasan.\nDung mulak nasida nadua, disigat Ama ni Marhusoran ma amplop i, dibilang ma godang ni hepeng i 180 ribu rupia. Marningot sian hata ni jamita dang olo Tuhan i mangorui asi ni rohana, tontu na dong do mangorui i didalan, ninna rohana. Nang pe songon i, tong do ndang lupa ibana mandok mauliate, matamiang ma ibana: “Mauliate ma Tuhan ala asi ni roham na mangalehon pangidoanhi, alai molo manongos Ho muse unang ma marhite polisi ai dipotong do 20 ribu….. !\n(ide: R.H. Silalahi)\nJuni 25, 2007 tanobatak\n8 respons untuk ‘MOLO MANONGOS HO MUSE’\nMengkel ahu manjaha on 🙂\nAlai adong sada na sangkot dibagasan rohaku “nungga lam godang jolma saonari on naung mago haporseaonna tu donganna jolma, nungga mago be sude holong sian roha ni hajolmaon saonari on” gabe bubuason iba siganup ari, bohanama tahe ari sogot ?\nJuni 26, 2007 at 5:30 am\nOn dope ra na ummuli ahu mengkel suping. ala moral carita ni donganta na metmet, na pogos na tertinggal di masyarakat sisongon on.\nKepolosan, kejujuran ungkapan yang sungguh sungguh keluar dari hati adalah sesuatu yang indah, dapat dinikmati banyak orang.\nRa boi dohonon di zamanta si saonari on dapot hita dope hira hira senyum dohot ungkapan najujur mandok mauliate sisongoni tu dongan ??? dohot tu . . ??? . . . semoga.\nJuni 27, 2007 at 6:46 am\nAmang tahe, … …\nJuni 29, 2007 at 12:49 pm\nSongani ma ate molo dang adong be haporseaon tu sada profesi; ai ise matutu halak di saonarion na totop dope porsea tu polisi? Hape tupa ra, sai adong dope akka polisi naburju. Ai molo magoan hambing inna sasahalak molo lao mangalapor tu kantor ni polisi, gabe suda do sada horbo.\nJuli 1, 2007 at 5:47 am\nSantabi.. ai manukkun majolo iba Amang Monang..\nBoasa di suratmuna on adong piga-piga hata na tarsurat miring. Selain “penekanan makna”, “umpama & umpasa”, “jargon”, hira aha do fungsi na naasing..?\nMisal na, nasukkun-sukkun di rohakku :\nrongking dohot gonting di paragraf 1. Na bahasa asing do i ?\nJuli 5, 2007 at 6:36 am\nHata i dang somal be dibege deba dongan, asa unang dietong sala ketik, dibaen ma hurup miring. Rongking dohot gonting hira sarupa do i alai panggunahonna adong parasinganna.\n“Mangudut hosa”, asing do i “tu siudut hosa”.\nSasintongna nang so pola binahen sisongon i dang pola dia. Molo dung lam somal annon manjaha hata Batak, lam paluaon nama panuraton sisongon i.\nMauliate di panangkasionmuna.\nJuli 5, 2007 at 12:21 pm\n“Hira tihas do najolo molo adong na so mangan di jolma nirajaanna, gari paisolat diloas do mangolu, dilehon pangulaanna.” >>>Nang so adong dope Investor dohot teknologi najolo i ate. Saonari on, ndang hira ‘tihas’ be ate? Nunga tung apala himpal ‘te ni horbo’ sian inalum dohot tplestari, naeng dope tipahononna ‘te ni manuk’ sian Tele, alai ianggo panarihononhon tu jolma nirajaanna i ndang adong. Adong dope ulaning sada tingki haduan na gabe sada tihas i sisongon i?\nFebruari 28, 2008 at 5:40 pm


Nipi ni Si Nebukadnesar taringot Angka Raja dohot Harajaonna | Parsiajaran Bibel tu Dakdanak\nJAHA DI BAGASAN HATA Adhola Afrikans Albania Amhara Arab Armenia Azerbaijani Azerbaijani (Sirilik) Bahasa Isyarat Spanyol Baoule Bashkir Basque Bassa (Kamerun) Batak (Karo) Batak (Toba) Biak Bikol Bislama Bolanda Boulou Bulgar Cebuano Cheska Chichewa Chitonga Chitonga (Zimbabwe) Chitumbuka Chiyao Chokwe Chol Chuabo Cibemba Cina Mandarin (Disederhanakan) Cina Mandarin (Tradisional) Citonga (Malawi) Dangme Dayak Ngaju Denmark Edo Efik Esti Ewe Fiji Fon Ga Galicia Garifuna Georgia Guarani Gun Hata ni na Ngungu di Amerika Hata ni na Ngungu di Angola Hata ni na Ngungu di Argentina Hata ni na Ngungu di Brasil Hata ni na Ngungu di Inggris Hata ni na Ngungu di Kolombia Hata ni na ngungu di Ekuador Hata ni na ngungu di Italia Hata ni na ngungu di Jerman Hata ni na ngungu di Korea Hata ni na ngungu di Kuba Hata ni na ngungu di Madagaskar Hata ni na ngungu di Meksiko Hausa Herero Hiligaynon Hindi Hmong (White) Iban Ibinda Igbo Iloko Indonesia Inggris Irlandia Isoko Italia Jawa Jerman Jerman Rendah Jula Kabiye Kabuverdianu Kachin Kannada Karen (S'gaw) Katalan Kazak Kekchi Kikaonde Kikongo Kikuyu Kimbundu Kinyarwanda Kirghiz Kiribati Kisonge Kongo Korea Kreol Haiti Kreol Mauritius Kreol Seychelles Kroasia Kurdi Kurmanji (Sirilik) Kurdis Kurmanji (Kaukasus) Kwangali Kwanyama Latvi Lhukonzo Lingala Lituavi Lomwe Luganda Luo Luvale Magyar Makau Makedonia Malagasi Malayalam Malta Mam Marati Marshall Maya Mazatec (Huautla) Melayu Miskito Mixe Mixtec (Guerrero) Moore Myanmar Nahuatl (Guerrero) Nahuatl (Huasteca) Nahuatl (Puebla Utara) Nahuatl (Tengah) Ndau Ndebele Ndebele (Zimbabwe) Ndonga Ngabere Ngangela Nias Norwegia Nyaneka Nyungwe Nzema Okpe Oromo Ossetia Otetela Pangasinan Pijin (Kamerun) Pijin Nigeria Polski Ponape Portugis Portugis (Portugal) Prancis Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romani (Makedonia) Cyrillic Rumania Rumania (Serbia) Rundi Rusia Rutoro Samoa Sangir Sango Sena Sepedi Serbia Serbia (Romawi) Sesotho (Afrika Selatan) Sesotho (Lesotho) Setswana Shona Sidama Sinhala Slovak Sloven Spanyol Sranantongo Sunda Suomi Swahili Swati Swedia Tagalog Tahiti Tamil Tandroy Tankarana Tarascan Tatar Telugu Thai Tigrinya Tiv Tlapanec Tojolabal Tok Pisin Tonga Totonac Tshwa Tsonga Turki Twi Tzeltal Tzotzil Ukraina Umbundu Urhobo Uruund Uzbek Uzbek (Romawi) Valencia Venda Vezo Vietnam Waray-Waray Wayuunaiki Wolaita Xhosa Yoruba Yunani Zande Zapotec (Isthmus) Zapotec (Lachiguiri) Zulu\nHarajaon na Saleleng ni lelengna\nDi tingki borngin, marnipi ma Raja Nebukadnesar. Marsak ma ibana jala ndang boi modom alani nipina i. Dijou ma angka peramal jala didok ma, ‘Patorang ma jo tu ahu aha nipingku.’ Didok nasida ma, ‘Paboa ma tu hami aha do nipimi, O rajanami.’ Alai didok si Nebukadnesar ma, ‘Daong. Ingkon hamu do na paboahon aha nipingku. Molo ndang, hubunu hamu.’ Didok nasida ma muse, ‘Paboa ma tu hami nipimi raja, asa dipaboa hami artina.’ Didok raja i ma, ‘Naeng mangoto-otoi ahu do hamuna. Paboa ma aha do nipingku!’ Didok nasida ma, ‘Ndang adong jolma na mamboto i. Ndang tarulahon hami i raja.’\nMuruk situtu ma si Nebukadnesar. Disuru ma asa dipamate angka halak na malo, termasuk ma i si Daniel, si Sadrak, si Mesak, dohot si Abednego. Dipangido si Daniel ma tu raja asa dilehon tingki. Martangiang ma si Daniel dohot tolu donganna. Aha do na diulahon Jahowa?\nDipaboa Jahowa ma nipi ni si Nebukadnesar i tu si Daniel jala dipaboa do arti ni nipi i. Marsogotna i, didok si Daniel ma tu pangurupi ni raja i, ‘Unang ma pamate angka baoa na malo i. Hupaboa pe aha do nipi ni raja i.’ Diboan pangurupi i ma si Daniel tu si Nebukadnesar. Didok si Daniel ma tu raja i, ‘Nunga dipaboa Debata aha na laho masa tu raja i. On ma nipi ni raja i: Diida raja i ma sada patung na mansai balga, uluna sian mas. Andorana dohot tanganna sian perak. Butuhana sahat tu hae-haena sian tombaga. Lutut sahat tu pergelangan ni patna sian bosi. Pergelangan ni patna sahat tu toru sian bosi marcampur tano liat. Dung i, adong ma sada batu madabu sian dolok jala hona tu pat ni patung i. Marumpak jala hancur ma patung i. Gabe orbuk ma i jala dihabangkon alogo. Alai batu i gabe sada dolok na timbo jala ditutupi ma tano on.’\nDidok si Daniel ma muse, ‘On ma arti ni nipi ni raja i: Ulu ni patung na sian mas, manggombarhon harajaon ni raja i. Perak manggombarhon sada harajaon dungkon harajaonmu. Dung i, adong ma sada harajaon na songon tombaga laho mamarenta portibi on. Harajaon na mangihut, togu do songon bosi. Na parpudi, adong sada harajaon na tarbagi. Sada gogona songon bosi, jala sada nai ndang margogo songon tano liat. Batu na gabe dolok i manggombarhon Harajaon ni Debata. Harajaon i ma na laho manghancurhon sude harajaon jala adong do i saleleng ni lelengna.’\nMarsomba ma si Nebukadnesar tu si Daniel. Didok ma, ‘Debatam do na paboahon i. Ndang adong Debata na songon i.’ Ujungna ndang jadi be dibunu si Daniel. Dibahen si Nebukadnesar ma ibana gabe pemimpin ni Babel dohot sude halak na malo. Ditangihon Jahowa do tangiang ni si Daniel i kan?\n“Dipapungu ma angka raja i tu inganan na margoar Armagedon di bahasa Heber.”—Pangungkapon 16:16\nSungkun-Sungkun: Boasa boi dipatorang si Daniel nipi ni si Nebukadnesar? Aha do arti ni nipi i?\nNipi taringot Hau na Balga\nSian nipi ni si Nebukadnesar, gabe tarboto ma aha na masa tu dirina di ari na naeng ro.


dabuanbodil – dabuanbodil.com\nLeave a Comment on Lirik Lagu: SAMPAI KIAMAT\nLeave a Comment on Lirik Lagu: HERMINA\nLeave a Comment on Lirik Lagu: GOARMI PE PARAROKKU DO\nAha be inang sidohonon ku. Dia be inang sisolsolan hu. Naung dibahen ho do dainang, nasa tolap mu. Pasikkolahon au inang anggiat maju. Hape sibaran hi do dainang gabe alokku. Putus ditonga dalan do sita sitakku. Sipata ma inang mandele au. Molo sai hurimangi pambaenan mu. Sipata do inang dihorting ho siubeon mu. Asa adong […]\nLeave a Comment on Lirik Lagu: NAPURAN SAKKABABA\nLirik Lagu: MOLO MARROKKAP Ciptan: Freddy Tambunan Holongmi ma da ito na husolsoli Holong mi da ito na hutangisi Holongmi ma da ito Hansit di ho humansitan do i di ahu Di au anak ni naumpogos di huta Molo rongkaphu ho boruni na mora Ai boanonhu do ho manang tu dia Burjumi ma na so […]\nLeave a Comment on Lirik Lagu: MOLO MARROKKAP Ciptan: Freddy Tambunan


Riwayat Hidup….. – Amani Partogi\n← Tikting paduahon…..\nTikting paopathon →\nTutu ma nian tarida do ia OppuJamordong sahalak na parsaor uju di ngoluna. Tung mansai godang do na manghalungunton di parlaona i. Tarida do sian na tung mansai godang do na ro manjomut. Sude do akka loloan na torop manghatindangkon hinaburjuna i. Godang do na marabur ilu patuduhon habot ni roha na tung mansai bagas.\nNung tung mansai loja OppuJamordong boru na sai tumatangis i. Ise na so lungun tahe molo nunga marsirang badan di portibion. Godang do ro akka sisolhot nang dongan sahuta mandok hata togar-togar alai mangau tu roha na be do, nidopho roha jala mangau tu diri na lungun do na disirang hamatean.\nMangkuling do music songon na mangariburi akka dongan sahuta na mandungo I borngin i. Jala sude do nasida paimahon amani Jamordong sian Jakarta, ima anakna panggoran i. Sude do dongan sahuta mangiburu tu holong mangiburu tu nadenggan dirohani sasude ganup dongan sahuta i.\n“Imadah lae, nunga tung namartua hamu tahe, hamu do si tiruon dihuta on, ai nunga dibereng magta nunga dibereng roha, natua-tua do hamu na tarida sian naung denggan sude pomparan muna, dapotan passarian jala nunga sude marhasohotan,,” ninna AmaniManorgang.\n“Dia ma dohonon laekku, ai pas-pasu ni Debata do I sude,…..”\n“Olo Lae, ai molo binereng sian umur muna nian nunga onompulu tu gijjang, alai moho sian pamatang do, ba talu do iba na opat pulu on” ninna AmaniJanggalatung, huhut di padalkan saturna i.\nMolo dapot botari, massai ribur do jabu ni OppuJamordong, sai rodo akka hombar balok laho marnonang, paomat sahalak dua halak, ia so mar-koa, ba marsatur ma, manang paima lao nasida tu pargurendean di gareja.\nNang OppuJamordong boru pe tung mansai las do rohana, molo godang ro akka hombar balok i tu jabu, asa ribur-riburan nasida nadua. Ai dung marlaoan be akka anakna na tolu i, tung lungun-lungunan do dihilala nasida, tarlumobi ma dung passiun OppuJamordong. Anggo sian siadongan nian, sae do allangon nasida olat ni na mangallang gulamo rata do nasida na tinaruhon ni paralong-along ganup ari senen i.\nMarsoring-soring do na ro, marsoring soring muse do na pasahathon andung nang tangis na be, sian dongan sakarejo, sian huria nang sian dongan parkarejonna pe tahe. Tung hordit do rohana sida di parlaoni OppuJamordong, ai di ida nasida dope tung mansai hipas do ibana andorang i. Jala dohot dope imana pariburhon pesta demokrasi ni negara on.\nNunga singkop be sude, nunga ro anakna na tolu i, jala nunga di tiop amanta pandita bukku liturgi lao pasingkophon ulaon parborhat ni OppuJamordong on. Nang songoni sude akka adat nahombar tusi nunga sikkop be sude di ulahon. Mulai sian na martonggo raja sahat rodi na pasathon adat na gok tu hula-hulana.\n“Nunga sikkop be sude??” ninnna amanta Pendeta on, huhut songon na di padenggan dasina na bottar i, asa songon na tigor idaon tu toru.\n“Nunga be amang….” ninna sahalak hasuhuton bolon.\n“Attong marende ma hita…” huhut ma mardalan ulaon huria i dohot denggan.\n“Andorang so sahat tu jamita na jeppek, tabee ma jo dijahahon hasuhuton songon riwayat hidup ni amanta OppuJamordong on”\nPittor hatop ma hehe AmaniMArlina, siappuidan ni OppuJamordong laho manjahahon songon riwayat hidup ni among na i. Di dadap ma sakkuna jala di parade harotas i.\n“Amanami, inan nami tarlumobi ma raja ni hula-hulanami, raja ni tulang nami, nang tusude dongan sahuta, attong hujahahon hami ma songon riwayat hidup ni damang on, dang manghatindanghon hamaloon, hamoraon nang hasangapon nami, alai na patuduhon holong ni rohanami do…” ninna muse huhut ma songon na lungun idaon bohina i\nDijaha ma muali sian partubuna, sahat rodi ulaonna nang songoni taringot tu parsaripeonna.\n“Nunga tung godang di ula amanami on andorang di ngoluna. Di taon 1999 dohot do amanami on gabe sada calon legislatip sian Partai Daloihan Natolu alai songoni ma jo hasilna dang tarpillit ibana.”\nDi apus amaniMarlina muse iluna na mantek sian simalolong na i.\n“Dohot do damang on caleg sian Partai Nasomal, alai ima jo tikkina, tong dope dang marrokap ibana gabe wakil rakyat i, nang pe nunga tung godang dibaen ibana na denggan tu donganna sahuta”\nSongon na marhosa jo amani marlina.\n“Ia damang on, na burju do songon na dihatingkon muna i sude tu hami, jala dang na paboahon hamurjuon ni damang on. Songon na hudok hami di gijjang, tolu minggu na lewat, rap mangan indahan na las dope natua-tua on dohot sude dongan sahuta dison. Toppu do parlaoni damang on. Dang adong songgop sahit tu ibana. Dohot dope ibana mamillit di pemilu na lewat, alai dua ari sian i tor hona penyakit jantung ma ibana. Tor toppu ma mate dangingna sambola.”\n“songoni ma jo riwayat hidup ni amanami on hu jahahon hami…..mauliate ma”\nPos ini dipublikasikan di TORSA dan tag caleg, Riwayat Hidup. Tandai permalink.


Ndang Olo Si Sadrak, Si Mesak, dohot Si Abednego Marsomba tu Patung | Parsiajaran Bibel tu Dakdanak\nNdang Olo Nasida Marsomba tu Patung\nSada tingki, marnipi ma Raja Nebukadnesar taringot patung. Dung i dibahen ibana ma patung sian mas na mansai balga. Dibahen ma i di kota Dura jala dijou ma sude angka pejabat di kota i asa marpungu di jolo ni patung i, dohot ma i si Sadrak, si Mesak, dohot si Abednego. Didok raja i ma, ‘Molo dibege hamu suara ni tarompet, harpa, dohot seruling, ingkon marsomba ma hamu tu patung i! Manang ise na so marsomba, ingkon disampathon tu api na marsigorgor.’ Olo do tolu baoa halak Israel i marsomba, manang holan Jahowa do na disomba nasida?\nDung i didok raja i ma asa dibahen musik. Marsomba ma sude halak tu patung i. Alai si Sadrak, si Mesak, dohot si Abednego ndang olo marsomba. Adong ma na mandok tu raja i, ‘Halak Israel na tolu i ndang olo marsomba tu patung i.’ Dijou si Nebukadnesar ma nasida jala didok ma, ‘Hulehon muse kesempatan tu hamu laho marsomba tu patung i. Molo ndang olo hamu, husampathon ma hamu tu api. Ndang adong debata na boi paluahon hamu.’ Didok nasida ma, ‘Ndang olo hami marsomba tusi. Boi do paluaon ni Debatanami hami. Alai nang pe ndang dipalua hami, tongtong do hami ndang olo marsomba.’\nMuruk situtu ma si Nebukadnesar. Didok ibana ma tu angka pangurupina, ‘Bahen hamu ma api i pitu hali lompit mohopna sian na somal!’ Jala didok ma tu angka prajuritna, ‘Ikat ma angka baoa on, jala sampathon tu api!’ Tingki jonok angka prajurit tu api i, gabe nasida do na mate alani mohop ni api i. Dipamasuk ma halak Israel na tolu i tu api. Tingki diida si Nebukadnesar tu bagasan, adong ma opat baoa na mardalan di bagasan api i. Mabiar situtu ma ibana jala disungkun ma tu na manjaga i, ‘Ndang na tolu halak na tasampathon nangkin? Alai huida adong opat, jala sada sian nasida songon suru-suruan!’\nDipajonok si Nebukadnesar ma tu inganan ni api i, jala dijou ma, ‘Kaluar ma hamu angka naposo ni Debata Natumimbul!’ Heran ma sude halak na mangida nasida kaluar sian api i. Ndang matutung daging ni nasida, obuk dohot pangkean ni nasida. Jala ndang adong bau ni api di nasida.\nDidok si Nebukadnesar ma, ‘Dipuji ma Debata ni si Sadrak, si Mesak, dohot si Abednego. Disuru do suru-suruan paluahon nasida. Ndang adong debata na songon Debata ni nasida.’\nSongon tolu halak Israel i, dibahen ho do sonang roha ni Jahowa ndang soal aha na masa?\n“Jahowa Debatam do ingkon sisombaonmu jala holan tu Ibana do ho marhobas.”—Mateus 4:10\nSungkun-Sungkun: Aha do na so olo diulahon si Sadrak, si Mesak dohot si Abednego? Songon dia do Jahowa paluahon nasida?